**LĒMUMS**

2018.gada 16.martā Ventspilī Nr.43

(protokols Nr. 6; 14.§)

Par Ventspils pilsētas kapu

labiekārtošanu

Ņemot vērā likuma „Par pašvaldībām” 15.panta pirmās daļas 2.punktā noteikto pašvaldības autonomo funkciju gādāt par savas administratīvās teritorijas labiekārtošanu, kas sevī ietver pienākumu veikt ielu, ceļu un laukumu būvniecību, rekonstruēšanu un uzturēšanu, kā arī ielu, laukumu un citu publiskai lietošanai paredzēto teritoriju apgaismošanu, parku, skvēru un zaļo zonu ierīkošanu un uzturēšanu, nepieciešams izbūvēt jaunu ūdensvadu un uzstādīt jaunus brīvkrānus Meža kapos Aizsaules ielā 9, Ventspilī un Katoļu un pareizticīgo kapos Aizsaules ielā 7, Ventspilī.

2017.gadā tika uzsākta Meža kapu Aizsaules ielā 9, Ventspilī labiekārtošana, izbūvējot jaunu ūdensvadu un uzstādot 15 ūdens ņemšanas brīvkrānus. 2018.gadā plānots šos labiekārtošanas darbus turpināt, Meža kapos Aizsaules ielā 9, Ventspilī ierīkojot papildus ūdensvadu ar 5 ūdens ņemšanas brīvkrāniem, savukārt Katoļu un pareizticīgo kapos Aizsaules ielā 7, Ventspilī ierīkojot jaunu ūdensvadu ar 1 ūdens ņemšanas brīvkrānu.

Nolūkā nodrošināt Ventspils pilsētas pašvaldības funkciju kvalitatīvu izpildi, tas ir - administratīvās teritorijas labiekārtošana, kā arī pamatojoties uz likuma „Par pašvaldībām” 15.panta pirmās daļas 2.punktu, 21.panta pirmās daļas 2.punktu un saskaņā ar Ventspils pilsētas domes saistošajiem noteikumiem Nr.2 „Ventspils pilsētas pašvaldības 2018.gada budžets”, pamatojoties uz Ventspils pilsētas domes Pilsētas attīstības komisijas 12.09.2017. ieteikumu, Ventspils pilsētas domes Ekonomikas un budžeta komisijas 28.02.2018. ieteikumu un Finanšu komitejas 02.03.2018. atzinumu,

**Ventspils pilsētas dome**

**nolemj:**

1. Iedalīt Ventspils pilsētas pašvaldības iestādei „Komunālā pārvalde” līdzekļus 40 000 EUR ūdensvada izbūvei un brīvkrānu uzstādīšanai Meža kapos Aizsaules ielā 9, Ventspilī un Katoļu un pareizticīgo kapos Aizsaules ielā 7, Ventspilī no Ventspils pilsētas pašvaldības 2018.gada pamatbudžeta asignējumu plānotā ieņēmumu pārsvara pār izdevumiem.
2. Ventspils pilsētas pašvaldības iestādei „Komunālā pārvalde” (A.Kausenieks) nodrošināt atbilstošas izmaiņas pašvaldības iestādes „Komunālā pārvalde” 2018.gada budžeta ieņēmumu – izdevumu tāmē.
3. Finanšu nodaļai (K.Vitenbergs) nodrošināt atbilstošas izmaiņas Ventspils pilsētas pašvaldības 2018.gada budžeta kopsavilkumā.
4. Kontroli par šī lēmuma izpildi uzdot Ventspils pilsētas domes izpilddirektoram (A.Ābele).

Sēdes vadītājs,

#### Domes priekšsēdētāja 1.vietnieks

#### infrastruktūras jautājumos J.Vītoliņš

|  |  |  |
| --- | --- | --- |
|  |  |  |